b'\n_START_ARTICLE_\nBlomstereng\n_START_PARAGRAPH_\nBlomstereng er et fast begreb i dagligsproget. Det betyder simpelthen et stykke jord, der er d\xc3\xa6kket af en vegetation med masser af blomster._NEWLINE_I gartneres og havearkitekters fagsprog er begrebet mere pr\xc3\xa6cist: en planlagt og fagm\xc3\xa6ssigt udf\xc3\xb8rt beplantning, som er domineret af blomstrende, urteagtige planter. Det er et sp\xc3\xb8rgsm\xc3\xa5l om pris og smag, om urterne skal v\xc3\xa6re \xc3\xa9n\xc3\xa5rige eller fler\xc3\xa5rige. Blandinger af de to slags vil kun lykkes det f\xc3\xb8rste \xc3\xa5r, og selv da kun tilsyneladende. Da vil de et\xc3\xa5rige planter nemlig blomstre og skjule de fler\xc3\xa5rige, mens de fler\xc3\xa5rige derefter vil overtage stykket fuldst\xc3\xa6ndigt._NEWLINE_Som alle anlagte beplantninger kr\xc3\xa6ver ogs\xc3\xa5 blomsterengen en grundig forberedelse, hvor det drejer sig om at f\xc3\xa5 fjernet uj\xc3\xa6vnheder, sten og ukrudt fra det \xc3\xb8verste jordlag. F\xc3\xb8rst derefter kan man s\xc3\xa5 eller plante de arter, som man \xc3\xb8nsker at se i engen._NEWLINE_Senere kr\xc3\xa6ver blomsterengen omhyggelig, omend forholdsvis sj\xc3\xa6lden pleje. Den skal nemlig sl\xc3\xa5s mindst en gang \xc3\xa5rligt, og det sl\xc3\xa5ede skal fjernes for at holde jorden udpint. Hvis jorden bliver ved med at v\xc3\xa6re meget velg\xc3\xb8det, vil gr\xc3\xa6sser overtage billedet fuldst\xc3\xa6ndigt, da velg\xc3\xb8det jord netop passer fint med deres nichetilpasning._NEWLINE_Endelig stiller blomsterengen krav om t\xc3\xa5lmodighed hos betragteren, for den er ikke i blomstring hele tiden. Hvis den bliver sl\xc3\xa5et i for\xc3\xa5ret eller forsommeren, vil hovedblomstringen ligge om sensommeren eller i efter\xc3\xa5ret. Omvendt, n\xc3\xa5r man sl\xc3\xa5r engen i sensommeren: da vil blomstringen ligge i for\xc3\xa5ret og forsommeren. I de perioder, hvor engen skal samle kr\xc3\xa6fter, er den ikke altid lige k\xc3\xb8n, og mange ville m\xc3\xa5ske endda betragte den som rodet.'